b'\n_START_ARTICLE_\nAarhus Amat\xc3\xb8rsymfoniorkester\n_START_SECTION_\nHistorie\n_START_PARAGRAPH_\nOrkestret blev dannet den 7. september 1926 under navnet Aarhus Privatorkester med kun 8 musikere, men voksede sig hurtigt st\xc3\xb8rre. Orkestrets f\xc3\xb8rste dirigent var den fra Italien indvandrede Rafael Medici. Repertoiret omfattede popul\xc3\xa6re v\xc3\xa6rker, som kendtes fra de etablerede orkestre og radioen, suppleret med klassiske v\xc3\xa6rker, ouverturer og symfonier, som ikke kr\xc3\xa6vede s\xc3\xa5 stor bes\xc3\xa6tning. Beethoven, Haydn og Mozart var blandt favoritterne._NEWLINE_Under d. 2. verdenskrig m\xc3\xa5tte orkestret indstille sin virksomhed, men i 1945 startede man igen med l\xc3\xa6rer ved Det Jyske Musikkonservatorium Johannes N\xc3\xb8rgaard og senere violinist ved Aarhus Byorkester Arvid Andersen som dirigent. Mange konservatoriestuderende i Aarhus spillede i orkestret. Det var reelt deres eneste mulighed for at f\xc3\xa5 lidt orkesterrutine og for nogles vedkommende solistopgaver._NEWLINE_Efter Arvid Andersen fulgte en kortere \xc3\xa5rr\xc3\xa6kke med skiftende dirigenter indtil violinist og seminarielektor Erling Bisgaard overtog dirigenthvervet. Det blev til mange frugtbare \xc3\xa5r, hvor blandt andet samarbejdet med \xc3\x85rhus Studiekor f\xc3\xb8rte til store musikalske oplevelser ikke mindst med en r\xc3\xa6kke opf\xc3\xb8relser af H\xc3\xa4ndels oratorium Messias i Aarhus Domkirke. Der findes en indspilning af en af disse opf\xc3\xb8relser p\xc3\xa5 3 LP-plader med Else Paaske, Bodil G\xc3\xb8bel, Kurt Westi og Ulrik Cold som solister._NEWLINE_I de seneste 30 \xc3\xa5r har Erwin Chmiel ledet orkestret, som i dag best\xc3\xa5r af ca. 70 musikere\n_START_SECTION_\nRepertoiret\n_START_PARAGRAPH_\nI l\xc3\xb8bet af \xc3\xa5rene har man spillet en lang r\xc3\xa6kke korte og lange v\xc3\xa6rker af anerkendte komponister. Gennem samarbejde med forskellige midtjyske kor, medlemmer af Aarhus Symfoniorkester og en imponerende r\xc3\xa6kke sang- og instrumentalsolister fra ind- og udland, har der v\xc3\xa6ret f\xc3\xa5 gr\xc3\xa6nser for hvad Aarhus Amat\xc3\xb8rsymfoniorkester har kunnet p\xc3\xa5tage sig af opgaver.'